黄池大水歌
作者：王奕
朝代：宋

paragraphs: 玉斗山人歸自魯，迂途携酒酬謫仙。
丹陽滯留十日雨，坐見平陸成長川。
不衝不激不澎湃，漫高漫長漫囂塵。
黄池地勢低且壙，築堤種柳名圩田。
一圩動是數百頃，耕民縛舍沿郊阡。
良苗懷新交翠浪，一刻漭作蛟龍淵。
倉皇老釋競祈禱，搬移兒女爭牽連。
村莊草屋浮斷梗，黄流黑氣蒸腥羶。
市民運土積堘脊，危如燕壘懸杗前。
中宵突爾駃一决，盡與河伯裾相牽。
或云嶽瀆潴魍魎，呴沫吹浪如吹煎。
昌黎諭鱷許戮蜃，古今此理容或然。
粵從天一中入坎，水德流動隨乾圜。
彝倫攸斁五行汩，君舟民水幾覆顛。
神姒鑿窟踰九載，到今三千七百年。
三時粟麥天不雨，蒼生何頼無瘠捐。
天變不能違者水，民命自以君爲天。
當今君相即堯禹，蓄積期會誰當先。
靈均李杜在水部，叫天爲我箋長編。